खम्भ स्थानीय शब्द है जिसका अर्थ स्तम्भ है। यह लकड़ी का एक कलात्मक चित्रमय स्तम्भ है। जिसके चारों अनेक देवताओं के चित्र अंकित होते हैं। यह खम्भ (स्तम्भ) मन्दिरों में सुरक्षित रखे होते हैं। फाल्गुन सुदी चौथ के बाद गुरुवार या शनिवार को शुभ नक्षत्र एवं प्रहर में मौहल्ले के सभी पुरुष एकत्रित होते हैं। स्तम्भ की सबसे पहले सफाई करते हैं और निर्धारित स्थान पर उसका रोपण करते हैं। उसके बाद वंशानुगत ब्राह्मण, पण्डित तथा यजमान सामूहिक रूप से वैदिक मन्त्रोचारण करके पूजा-अर्चना के साथ खम्भरोपण परम्परा सम्पन्न करते हैं। उसके बाद प्रसाद का वितरण होता है। खम्भ का प्रसाद प्रत्येक घर से नारियल रेवड़ी के रूप में मंगवाया जाता है। जिस घर में इस वर्ष शादी हुई, लड़के का जन्म हुआ, उस घर से अधिक भेंट ली जाती है। यह परम्परा लगभग 450 वर्षों से चली आ रही है।